**Zápisnica zo zasadnutia predstavenstva**

spoločnosti CULTUS Ružinov, a.s., so sídlom Ružinovská 28, 820 09 Bratislava, IČO: 35 874 686, zapísaná v obchodnom registri Okresného súdu Bratislava I, oddiel: Sro, vložka č. 3262/B

(ďalej len „**Spoločnosť**“)

**Dátum a miesto konania**: **20.05.2020 videokonferencia**

**Prítomní členovia predstavenstva**:

František Fabián - predseda predstavenstva

Silvia Pilková - členka predstavenstva

Petra Kurhajcová - členka predstavenstva

Monika Ďurajková - členka predstavenstva

**Prítomní členovia dozornej rady**:

Peter Strapák - člen dozornej rady

**Prítomní za CULTUS Ružinov, a.s.:**

Andrea Kozáková - riaditeľ

Richard Bednár - zástupca riaditeľa

Jana Jakubkovič - právnička

P. Oráčová - marketingový pracovník

**Prizvaní:**

Michal Mihálik - právnik Nosko&Partners

Predseda predstavenstva (ďalej aj ako „PP“) na úvod privítal všetkých prítomných na stretnutí členov predstavenstva na diaľku cez videokonferenciu. PP oboznámil prítomných s navrhovaným programom podľa pozvánky:

Program:

1. Kontrola úloh
2. Návrh Obchodného plánu 2020
3. Finančný plán 2020
   1. Opatrenia vlády – „refundy“ apríl/máj
   2. P. Meszároš – DPH
   3. P. Oráčová – granty
4. Právne otázky – zverejňovanie zmlúv, možnosť podnájmu mimo kultúry, návrhy na odstránenie podnetov z kontroly
5. Tepelné hospodárstvo – výmena zásobníkov, tlaková skúška
6. Elektroinštalácia – spustenie VO
7. Tlačiarenské služby
8. Rôzne
9. Termín ďalšieho stretnutia predstavenstva

P. Ďurajková navrhla vypustiť bod č. 3.c., s tým, že k danému bodu má predstavenstvo platné uznesenie a nie je oprávnený dôvod meniť predchádzajúce uznesenie. PP, uviedol, že vzhľadom na nové podstatné zistenia je potrebné tento bod prerokovať.

*Hlasovanie:*

*Za: 1 (p. Ďurajková)*

*Proti: 3 (p. Fabián, p. Pilková, p. Kurhajcová)*

*Zdržal sa: 0*

Keďže neboli žiadne iné návrhy na zmenu či doplnenie návrhu programu, predseda predstavenstva dal hlasovať o programe ako celku.

Uznesenie: *Predstavenstvo súhlasí s navrhnutým programom zasadnutia členov predstavenstva podľa pôvodného návrhu.*

*Hlasovanie:*

*Za: 3 (p. Fabián, p. Pilková, p. Kurhajcová)*

*Proti: 1 (p. Ďurajková)*

*Zdržal sa: 0*

**Bod č. 1 Kontrola úloh**

PP prešiel otvorené úlohy a konštatoval ich stav.

**Bod č. 2 Návrh Obchodného plánu 2020**

PP konštatoval, že podľa novej informácie od p. riaditeľky, strata za 2019 dosiahla výšku cca. 108 tis. EUR, čo je podstatne vyššia strata ako sa doteraz očakávalo. Navyše, začiatkom roka za znížil príjem z krátkodobých prenájmov z titulu COVID-19. P. Ďurajková uviedla, že pokiaľ je potrebné dofinancovať Spoločnosť, bude zasadať mestská rada a je potrebné urgentne predložiť návrhy. P. Ďurajková sa spýtala, či Spoločnosť vlastní nejaké vozidlá. P. riaditeľka odpovedala, že Spoločnosť vlastní „pick-up“ a osobné vozidlo Nissan. PP sa spýtal, čo by sa stalo, keby Spoločnosť predala „pick-up“ alebo druhé z vozidiel. P. riaditeľka konštatovala, že si to nevie predstaviť. Nový návrh obchodného plánu na rok 2020 je pripravený na finalizáciu a bude poskytnutý predstavenstvu na odsúhlasenie „per-rollam“ a následne zaslaný akcionárovi na odsúhlasenie. Pred touto finalizáciou príde ešte ku konzultačnému stretnutiu s akcionárom budúci týždeň.

**Bod č. 3 Finančný plán 2020**

PP skonštatoval, že v rámci finančného modelu spoločnosť vykazuje za prvé mesiace roka stratu vyššiu ako plánovanú, pričom existujú veľké finančné výpadky na strane príjmov a niektoré náklady, napr. energie, sa znížili.

3.A Zo strany štátu sú očakávane kompenzácie podľa opatrenia 3.A, ktoré túto finančnú situáciu pomôžu zmierniť, nie však celkom vyriešiť. PP, P. Jakubkovič a p. Mihálik z Nosko&Partners predstavili aké finančné prostriedky sa v rámci týchto kompenzácií dajú očakávať. Ide o desiatky tis. EUR, predovšetkým za apríl a máj: 600 EUR za marec, 13.312 EUR za apríl, 13.560 za máj. Navyše k tomu odpustenie odvodov zamestnávateľa za apríl, v rámci čoho sa p. Jakubkovič dopytovala na soc. poisťovni o zaujatie stanoviska, či je o toto odpustenie môže Spoločnosť žiadať; prijatie dopytu bolo potvrdené, vyjadrenie zatiaľ nie je obdržané, čaká sa na vyjadrenie k nemu. Situácia za máj 2020 je nejasná, keďže došlo k zmene v opatrení 3.a, na základe ktorého Spoločnosť postupuje za mesiac apríl.

3.B P. Meszároš by mal zaslať svoje stanovisko v pondelok 25.05.2020, ktoré by mohlo mať za následok zníženie nákladov na neuplatnenú DPH v rádovo desiatkach tisíc EUR formou zmeny účtovania medzi Spoločnosťou a MČ.

K stretnutiu predstavenstva sa pripojila p. Oráčová.

3. C K tomuto bodu sa viedla dlhá a obšírna diskusia trvajúca vyše pol hodinu, v ktorej sa diskutovalo o prínosoch a nákladoch tejto pozície a p. Oráčovej. Diskusiu inicioval email p. Oráčovej, v ktorom uviedla pre predstavenstvo nové skutočnosti o stave a potenciále jej činnosti. P. Oráčová odpovedala na otázky z predstavenstva, pričom spomenula svoju prácu na žiadosti o Nórske fondy v hodnote takmer 200.000 tis. EUR, ktoré boli zastavené kvôli vysokým implementačných rizikám, ako aj o doteraz nevyužitú možnosť žiadať o investičné dotácie. Tiež spomenula predĺženie termínu podania pre žiadosti na kultúrnu činnosť na Hlavnom meste. O jej činnosť sa zaujímali predovšetkým p. Ďurajková a p. Fabián, a do diskusie sa zapojil aj p. Strapák a p. riaditeľka.

P. Ďurajková sa dopytovala, prečo za 12 mesiacov trvania pracovného pomeru, p. Oráčová nežiadala o investičné dotácie. P. Ďurajková taktiež informovala, že Cultus získal 4000 eur na dotáciách, pričom náklady na mzdu p. Oráčovej sú vo výške ............ EUR.[[1]](#footnote-1) P. Ďurajková teda argumentovala, že táto pozícia sa nerentuje a mala by sa pretransformovať do pozície fundraisera, pričom by táto pozícia mala na starosti nielen písanie grantov, ako p. Oráčová, ale taktiež hľadanie a uzatváranie sponzorstiev. PP vysvetlil p. Ďurajkovej, v ktorých číslach a stanoviskách sa mýli, pričom uviedol jej vyjadrenia na pravú mieru. Momentálne táto pracovná činnosť v Cultusu absentuje. Táto pozícia by bola nastavená motivačne, pričom odmeňovanie by bolo v zmysle fix plus variabilná zložka, ako to bežne pri pozíciách fundraiser býva. P. Ďurajková poznamenala, že p. Oráčová má nastavený fixný plat.

P. Ďurajková sa dopytovala, prečo predstavenstvo dňa 6.4.2020 hlasovalo za nepredĺženie pracovnej zmluvy p. Oráčovej, ktorá jej po 12 mesiacoch mala k 31.5. 2020 končiť, pričom dňa 6.4. 2020 malo predstavenstvo informáciu o podaných žiadostiach o granty vo výške 36 000 eur a ku dňu tohoto predstavenstva malo informáciu o podaných žiadostiach v hodnote 24 000 eur a prísľube podania žiadostí vo výške 20 000 eur. P. Ďurajková zároveň doplnila, že dňa 6.4.2020 predstavenstvo nemalo informáciu o návrhu BSK, ktorý bol zverejnený v médiách, že BSK tento rok dotácie nebude poskytovať, okrem individuálnych dotácií. PP p. Ďurajkovej pripomenul správy, ktoré dostali členovia predstavenstva, ktoré toto zdôvodňujú a uvádzajú správne sumy.

P. Ďurajková sa následne dopytovala pani riaditeľky, prečo má p. Oráčová v zmluve pozíciu marketingový pracovník. Taktiež sa dopytovala, či bolo na túto pozíciu vypísané výberové konanie. Pani riaditeľka odpovedala, že nebolo. Predseda predstavenstva sa pýtal, či Cultus robí výberové konania na jednotlivé pozície. P. riaditeľka uviedla, že to závisí od ich funkcie, pričom na niektoré áno, vymenovala, a na niektoré nie. P. Ďurajková sa dopytovala, kto odporučil p. Oráčovú na túto pracovnú pozíciu, pričom pani riaditeľka odpovedala, že si nepamätá.

Následne sa p. Ďurajková pýtala, kto podpisoval pracovnú zmluvu s p. Oráčovou. PP povedal, že táto debata sa uberá nevhodným smerom, a že p. Oráčová nemusí odpovedať na túto otázku. P. Ďurajková uviedla informáciu, že pracovnú zmluvu podpisoval predchádzajúci predseda predstavenstva p. Patoprstý a p. poslanec Gašaj, predchádzajúci člen predstavenstva. P. Ďurajková informovala predstavenstvo, že p. Patoprstý je spolu s p. Oráčovou v poslaneckom klube na župe BSK, kde sú obaja poslancami. Predseda predstavenstva sa ohradil voči politikárčeniu p. Ďurajkovej na pôde Cultusu. Zdôraznil, že jej vyjadrenia sú „za hranou“ a je potrebné sa zaoberať vecnými argumentami a prínosmi pre Spoločnosť bez ohľadu na politickú príslušnosť. Pani Ďurajková sa ohradila, že nevidí žiaden dôvod politikárčiť z jej strany, ale ide jej o to, aby zamestnanci boli vyberaní podľa odbornosti, nie politickej príslušnosti.

P. Strapák, člen dozornej rady, súhlasil so slovami p. Ďurajkovej o konflikte záujmov. PP na to povedal, že p. Ďurajková sa svojim politikárčením dostala do pozície politického konfliktu záujmov, pričom sa javí, že škodením svojim politickým oponentom sa snaží získať politické výhody. PP odmieta politikárčenie na pôde Cultusu a žiada prítomných, aby sa sústredili na vecnú podstatu veci.

Na požiadanie PP sa zo stretnutiu predstavenstva odpojila p. Oráčová.

PP vyjadril názor, že je potrebné nechať p. Oráčovú dokončiť dotácie, ktoré rozpracovala na tento rok, pretože si spoločnosť nemôže dovoliť nechať desaťtisíce EUR „lietať v povetrí“, zvlášť v terajšom napätom financovaní. P. Ďurajková oponovala, že práve v tomto období by sa cez výberové konanie našiel kvalitný človek na pozíciu fundraisera a vyjadrila sa, že je škoda, že počas takmer mesiaca a pol, čo bolo platné uznesenie o nepredĺžení pracovného pomeru, sa takýto človek nehľadal, aby peniaze „nelietali v povetrí“. PP pripomenul p. Ďurajkovej, že, ako povedala p. Oráčová, dotačné schémy a podobné zdroje pre podujatia Spoločnosti sa obvykle vyhlasujú začiatkom roka, a teda že teraz je kritická doba pre ich dotiahnutie. Správne a zodpovedné je hodnotiť prácu na tejto pozícii na konci roka.

Uznesenie: *Predstavenstvo súhlasí s predĺžením zmluvy formou dodatku k zmluve s p. Oráčovou do 31.12.2020.*

Hlasovanie:

*Za: 3 (p. Fabián, p. Pilková, p. Kurhajcová)*

*Proti: 1 (p. Ďurajková)*

*Zdržal sa: 0*

P. Ďurajková navrhla a naformulovala nasledovné uznesenie, pričom žiadala predsedu predstavenstva, aby sa hlasovalo o tomto uznesení najprv. Predseda predstavenstva návrhu nevyhovel.

Uznesenie: *Predstavenstvo súhlasí s vytvorením pracovnej pozície „fundraisera“, ktorá bude zastrešovať zháňanie sponzorov, uzatváranie partnerstiev a podávanie žiadosti o dotácie/granty, pričom na túto pozíciu bude vypísané výberové konanie a odmena pre túto pozíciu bude nastavená stimulačne, to znamená fixná časť mzdy plus variabilná zložka za získané finančné prostriedky. O nastavení ďalších konkrétností bude ešte predstavenstvo rokovať na ďalšom zasadnutí.*

Hlasovanie:

Za: 1 *(p. Ďurajková)*

Proti: 3 *(p. Fabián, p. Pilková, p. Kurhajcová)*

Zdržal sa: 0

PP navrhol a naformuloval nasledovné uznesenie:

Uznesenie: *Predstavenstvo súhlasí s vytvorením pracovnej pozície „fundraisera“ k 01.01.2021, ktorá bude zastrešovať zháňanie sponzorov, uzatváranie partnerstiev a podávanie žiadosti o dotácie/granty, pričom na túto pozíciu bude vypísané výberové konanie a odmena pre túto pozíciu bude nastavená stimulačne, to znamená fixná časť mzdy plus variabilná zložka za získané finančné prostriedky. O nastavení ďalších konkrétností bude ešte predstavenstvo rokovať na ďalšom zasadnutí. Predstavenstvo k danému dátumu ruší pozíciu marketingového manažéra.*

Hlasovanie:

Za: 3 (p. Fabián, p. Pilková, p. Kurhajcová)

Proti: 1 (p. Ďurajková)

Zdržal sa: 0

Uznesenie: *Predstavenstvo žiada PP, aby v spolupráci s p. riaditeľkou pripravil aktuálnu verziu fin. plánu a obch. plánu. Obch. plán aby predložil akcionárovi na schválenie, po predchádzajúcom schválení predstavenstvom „per-rollam“.*

**Úloha č.: 20.05.2020 / 1.**

**Zodpovedný: predseda predstavenstva**

**Termín: 26.05.2020**

Hlasovanie:

Za: 4

Proti: 0

Zdržal sa: 0

**Bod č. 4 Právne otázky – zverejňovanie zmlúv, možnosť podnájmu mimo kultúry, návrhy na odstránenie podnetov z kontroly**

P. Mihálik informoval o stanovisku k predmetným veciam. Konštatoval, že bude potrebné zmeniť smernicu o zverejňovaní zmlúv a interné procesy. Pri autorských zmluvách, ktoré, v podmienkach Spoločnosti, považuje za zmluvy z bežného styku, sa bude zverejňovať informácia o uzatvorení zmluvy s príslušnými parametrami. P. Ďurajková vyjadrila názor, aby boli zverejňované všetky autorské zmluvy, ktoré v zmysle zákona zverejňované môžu byť, napr. aj zmluvy o zabezpečení umeleckého výkonu, kedy nedochádza priamo k umeleckej činnosti.

Prenájom mimo kultúry bude analyzovaný spoločnosťou Nosko&Partners a p. Jakubkovič, v kolaudačnom rozhodnutí sú uvedené viaceré účely. Zatiaľ odporúčajú ponechať „status quo“ v oblasti zmlúv, pokiaľ sa prípadne nepríde k inému stanovisku, na ktorom sa bude medzičasom pracovať. Je žiadúce, aby zamestnanci Spoločnosti, ktorí sa podieľajú na vyplnení vzorov zmlúv, tieto zmluvy vypĺňali jasnejšie, napr. presnejšie; ide zvlášť o špecifikáciu predmetu zmluvy. Vzory zmlúv sú v poriadku. Stačí k tomu jednorazové operatívne inštruovanie.

Uznesenie: *Predstavenstvo žiada p. AK o prípravu návrhu aktualizovanej smernice o zverejňovaní zmlúv v spolupráci s Nosko&Partners.*

**Úloha č.: 20.05.2020 / 2.**

**Zodpovedná: p. riaditeľka**

**Termín: 29.05.2020**

Hlasovanie:

Za: 4

Proti: 0

Zdržal sa: 0

**Bod č. 5 Tepelné hospodárstvo – výmena zásobníkov, tlaková skúška**

P. riaditeľka informovala o situácii. Informovala o svojom e-maili, v ktorom poslala návrh „passportizácie“ s tým, aby to externá firma sledovala na mesačnej báze, čo je potrebné. Zároveň informovala o tom, že Spoločnosť má sledovať a vážiť odpad pre OLO každý mesiac. P. riaditeľka si myslí, že navrhovaná suma pre uvedenú firmu (po už vyjednanej zľave) je primeraná.

Uznesenie: *Predstavenstvo žiada p. Jakubkovič o prípravu VO na rámcové dodávanie služieb na „passportizáciu“ a sledovanie napĺňania zákonných požiadaviek v oblasti osvedčení a revízií, ktoré potrebuje spoločnosť.*

**Úloha č.: 20.05.2020 / 3.**

**Zodpovedná: p. riaditeľka**

**Termín: 29.05.2020**

Hlasovanie:

Za: 4

Proti: 0

Zdržal sa: 0

**Bod č. 6 Elektroinštalácia – spustenie VO**

P. Jakubkovič informovala, že pripravila 2 samostatné výzvy – jedna pre DK Ružinov a jedna pre SD Nivy. Výzvy boli overené príslušným oddelením MÚ Bratislava-Ružinov. Uchádzači budú priamo podpisovať zmluvu, aby sa nestalo, že ju odmietnu podpísať po ukončení VO. Spoločnosť stále čaká na súhlas mestskej časti na vykonanie rekonštrukcie. Rekonštrukcia bude riešená formou ohlášky. Všetci prítomní sa zhodli na tom, že je pre riadnu cenovú ponuku dôležité mať obhliadku miesta rekonštrukcie.

**Bod č. 7 Tlačiarenské služby**

PP sa dopytoval, ako postupovať v prípade, že je riadne uzavreté VO na tlačiarenské služby a následne sa zistí, že ceny môžu byť nižšie, pričom je už pripravená zmluva na podpis s vysúťaženým uchádzačom. P. Mihálik z Nosko & Partners odporučil, aby sa zmluva s úspešným uchádzačom uzavrela, pričom je možné vyhlásiť nové verejné obstarávanie. Dokiaľ nebude nové VO ukončené je možné zadávať objednávky na základe ukončeného VO.

**Bod č. 8 Rôzne**

Žiadosť na online koncert – celý deň pre skupinu Acylpyrín, bez, príp. so zvukárom.

Uznesenie: *Predstavenstvo súhlasí s bezplatným prenájmom veľkej sály SD Nivy / DK Ružinov pre skupinu Acylpyrín. Zvukára si bude hradiť nájomca sám na vlastné náklady.*

Hlasovanie:

Za: 4

Proti: 0

Zdržal sa: 0

Odkúpenie klavíra Petroff za 120 EUR.

Uznesenie: *Predstavenstvo súhlasí s odpredajom klavíra (pianina) Petroff p. Kaňákovi v ponúkanej cene 120 EUR.*

Hlasovanie:

Za: 4

Proti: 0

Zdržal sa: 0

P. Gajarská – kolotoče.

Uznesenie: *Predstavenstvo súhlasí s presunom podujatia na marec 2021. Peniaze zaplatené za účelom organizovania kolotočov v réžii p. Gajarskej v marci 2020 budú použité na úhradu podujatia v budúcom roku.*

Hlasovanie:

Za: 4

Proti: 0

Zdržal sa: 0

Neuhradené nájomné za jan/feb 2020.

P. riaditeľka informovala, že Spoločnosť eviduje nezaplatené pohľadávky za obdobie jan/feb 2020. Bude postupovať štandardnou cestou, t.j. príprava výpovede z nájmu s poslednou šancou na zaplatenie. Členovia predstavenstva tento postup podporili, pričom pri nájmoch za marec a následne by mala byť Spoločnosť voči nájomcom zdržanlivá.

P. riaditeľka informovala, že p. Jajcajová dala k 1. júlu výpoveď. Začína hľadať náhradu za p. Jajcajovú.

**Bod č. 9 Termín ďalšieho stretnutia predstavenstva**

Ďalšie stretnutie predstavenstva bude 03.06.2020 o 10:00 fyzicky (p. Ďurajková sa bude môcť pripojiť online).

***Ing. František Fabián, MBA***

***predseda predstavenstva***

***Ing. Monika Ďurajková***

***členka predstavenstva***

***Ing. Petra Kurhajcová***

***členka predstavenstva***

***Silvia Pilková***

***členka predstavenstva***

V Bratislave, 24.05.2020

Zapísal: František Fabián

1. Anonymizované z dôvodu ochrany osobných údajov. [↑](#footnote-ref-1)